Nordjyllands Politi efterlyser en 21-årig fange, som flygtede fredag eftermiddag klokken 15.20 under en transport til arresten i Kong Hans Gade i Aalborg. Manden stak af fra arrestpersonale, da han skulle afleveres ved arresten. Den 21-årige mand er fra Somalia. Han beskrives som 180-190 centimeter høj og spinkel af bygning. Manden har kort, sort hår og var iført grå joggingbukser, en sort jakke og en sort strikhue. - Vi vil meget gerne høre fra vidner, men vi anbefaler folk at ringe til politiet i stedet for selv at tage kontakt til manden, siger vagtchef Bruno Brix fra Nordjyllands Politi, som oplyser, at manden afsoner en straf for kvalificeret vold. Nordjyllands Politi kan kontaktes på telefonnummer 114.

Opsummering:
En 21-årig fange flygtede fredag under transport til arresten i Kong Hans Gade i Aalborg.